Marcel Ciolacu se ”revanșează” față de moldoveni: Avem discuții cu Turcia pentru restituirea sabiei lui Ștefan cel Mare
Autorităţile de la Bucureşti poartă discuţii cu partea turcă în vederea restituirii către România a sabiei domnitorului moldovean Ştefan cel Mare, a declarat prim-ministrul Marcel Ciolacu.
Şeful Executivului a făcut precizarea, marţi, într-o conferinţă de presă, la finalul vizitei oficiale pe care a efectuat-o la Ankara la invitaţia preşedintelui Republicii Turcia, Recep Tayyip Erdogan.
"Sunt două copii, una primită de fostul prim-ministru... şi una..., făcute de acelaşi armurier. Una este în biroul meu şi una a fost primită de Adrian Năstase şi a fost donată la Putna. Avem discuţii pe acest subiect", a declarat Marcel Ciolacu, întrebat dacă în cadrul discuţiilor purtate cu preşedintele Erdogan s-a abordat şi subiectul restituirii către România a sabiei domnitorului Ştefan cel Mare.
Marcel Ciolacu a fost citat de Consiliul Național pentru Combaterea Discriminării (CNCD) pentru declarațiile sale despre moldoveni, după ce a declarat la Timișoara că ”Buzăul nu este în Moldova, nu mă jigniți”. Ulterior, premierul a spus că regretă gluma spusă.
Sursa: StirilePROTV, Agerpres
Dată publicare:
21-05-2024 21:41